vigtige golfturneringer
Golf - betydelige turneringer, De vigtigste turneringer er de fire majors, men med store penge forsøger andre turneringer at få majorstatus. Det kræver imidlertid ikke kun penge og gode forhold, men også tradition.
Så godt som alle store turneringer afvikles som 72-hullers slagspil (færrest slag over 4 gange 18 huller). U.S. PGA blev indtil 1958 afviklet som hulspilsturnering (2 spillere ad gangen; færrest slag vinder hullet, og flest vundne huller efter 18 eller 36 huller vinder dysten og går videre efter cup-systemet). 
I 1999 blev en række turneringer udnævnt til verdensmesterskaber, World Championship Events, dvs. turneringer, der arrangeres i samarbejde mellem alle verdens betydende ture: European Tour, the Japan Golf Tour, the PGA Tour, the PGA Tour of Australasia og the Southern Africa Tour. Den vigtigste professionelle holdturnering er den årlige World Cup. Nævnes skal også holdturneringen Ryder Cup mellem USA og Europa, der afvikles i lige år.
Kvindegolfen har ligeledes fire majors, en Solheim Cup og en World Cup. Den årlige Evian Masters i Evian ved Genèvesøen kaldes ofte for ’den femte major’, da den på samme måde samler verdenseliten under perfekte forhold med store præmier.
Læs mere om golfsportens store spillere eller om golf generelt.